तमिलनाडु के तूतीकोरिन जिले में 250 से अधिक व्हेल मछलियों के बहकर समुद्रतट पर आने का वाकया सामने आया है। इनमें से करीब 30 छोटी मछलियों की मौत हो गई, जबकि 36 से अधिक को बचा लिया गया। यह घटना हुई है मनापाडु और कलामोझी गांवों के बीच।
बताया गया है कि जब व्हेल मछलियां बहकर समुद्रतट पर आईं तो स्थानीय लोगों ने इन्हें वापस समुद्र में वापस ले जाने की कोशिशें की, लेकिन ये फिर तट पर लौट आईँ। बेहद मशक्कत बाद करीब 36 मछलियों को बचाया जा सका।
राज्य सरकार का मत्स्य विभाग जांच कर रहा है कि आखिरकार इतनी बड़ी संख्या में व्हेल समुद्रतट पर क्यों आ गए। माना जाता है कि हल्के भूकम्प या ज्वार-भाटा जैसी परिस्थितियों की वजह से भी ये भटककर तट पर आ गए थे।
मत्स्य विभाग के वैज्ञानिक वेलुमनी का कहना हैः
यह एक प्रत्याशित घटना है। निहायत ही आश्चर्यजनक। इस घटना के पीछे कई कारण हो सकते हैं। हम पता लगाने की कोशिश कर रहे हैं आखिर किन कारणों की वजह से ऐसा हुआ है।
इस बीच, तुतीकोरिन के जिलाधिकारी ने भी समुद्रतट का दौरा किया है।
गौरतलब है कि पिछले साल जून महीने में एक 42 फुट लंबी ब्लू व्हेल समुद्रतट पर आ गई थी। बाद में चोटों की वजह से उसकी मौत हो गई।